NFL-legende sier seg skyldig i flere overgrep
Sharpers advokater har fått i stand en avtale der den tidligere forsvarsstjernen sier seg skyldig for overgrep i California, Nevada, Arizona og Louisiana. Ifølge nyhetsbyrået AP skal påtalemyndigheten i Arizona ha bekreftet at Sharper vil sone mellom tre og åtte år i fengsel, men det er uvisst om det gjelder for samtlige overgrep. I Louisiana alene risikerte han livstid uten mulighet for prøveløslatelse, skriver New York Daily News. I alle sakene er Sharper blitt anklaget av kvinner for å ha dopet dem ned, for så å forgripe seg på dem mens de var bevisstløse eller hjelpeløse. Totalt skal NFL-stjernen ha forgrepet seg på ni kvinner mellom september 2013 og januar 2014. Han ble arrestert i Los Angeles i januar i fjor etter de første voldtektsanmeldelsene, men ble senere sluppet ut mot kausjon. I månedene som fulgte kom flere anmeldelser - først i Louisiana, så Arizona - før de to sist kom i Nevada. Sharper, som fikk sparken som analyseekspert for kanalen NFL Network da anklagene dukket opp, har frem til nå bedyret sin uskyld. I løpet av de neste dagene har advokatene hans lovet at 39-åringen vil si seg skylding i de fire ulike statene. – Jeg vet ikke hvor han skal sone ennå, men han kommer til å sone en god stund, sier Steve Wolfson ved statsadvokatembedet i Clark County i Nevada, som er de eneste som foreløpig innrømmer at de har inngått en avtale med Sharper, ifølge ESPN. Sharper spilte i NFL mellom 1997 og 2010. Han spilte for Green Bay Packers, Minnesota Vikings og New Orleans Saints. 39-åringen vant Superbowl med Saints i sin siste sesong. Han var regnet som blant ligaens beste forsvarsspillere, og ble tatt ut på tiårets NFL-lag i 2010.
Darren Sharper (39), tidligere stjerne for en rekke NFL-lag, sier seg skyldig i seksuelle overgrep på ni kvinner i fire stater.